text: Kay Uwe i betalings-standsning
  26 oktober 2010 kl. 12.43
  Købmanden Kay Uwe Jensen, der i sit tidligere grænsesupermarked blev kendt som "manden med den krøllede habit", er gået i betalingsstandsning.
  Det skriver Flensborg Avis.
  Kay Uwe Jensen oplyser til avisen, at betalingsstandsningen hænger sammen med sine ejendomme ved Schiffbrücke i Flensborg. Den tidligere grænsekøbmand har i flere år haft planer om at lave det efterhånden meget forsømte sted om til et fornemt hotel.
  - Planerne eksisterer fortsat. Derfor er det da også meget uheldigt at skrive om betalingsstandsningen netop nu, siger Kay Uwe Jensen.
  Han siger til Flensborg Avis, at han er i gang med samtaler med en »temmelig stor tysk investor« og en dansk virksomhed i projektudvikling, der tager sig af den historiske del af projektet.
  - Jeg vil prøve at afbøde betalingsstandsningen ved at betale mig ud af den, siger Kay Uwe Jensen, som over for Flensborg Avis medgiver, at hans kapital netop består i ejendommene ved Skibbroen.
  